RESOLUCIÓN do 6 de maio de 2005 pola que se convocan dous cursos de formación en materia de consumo.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 01/06/2005

No uso das atribucións outorgadas pola Lei 4/1987, do 27 de maio, de creación da Escola Galega de Administración Pública, e pola Lei 10/1989, do 10 de xullo, de modificación da anterior, convócanse, en colaboración co Instituto Galego de Consumo, os cursos indicados no anexo I desta resolución, que se desenvolverán de conformidade coas seguintes bases:
Primeira.-Solicitudes.
O persoal que desexe participar nestes cursos deberá presentar, cuberta en todas as epígrafes que correspondan, a instancia que, como modelo, se recolle no anexo II desta resolución.
A falsidade ou a ocultación de datos esenciais para a selección dos aspirantes dará lugar á exclusión automática do curso que se solicita, así como á imposibilidade de participar en ningún curso no ano seguinte.
O prazo de presentación de instancias rematará 20 días antes do comezo de cada curso.
As solicitudes de admisión ao curso axustaranse ao modelo recollido no anexo II desta resolución e dirixiranse á Escola Galega de Administración Pública, Polígono das Fontiñas, rúa de Madrid, 2-4,
15707 Santiago de Compostela. As instancias presentaranse no rexistro da EGAP, pero poderanse utilizar, así mesmo, os sistemas previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
Segunda.-Acceso ás actividades.
Poderá participar o persoal que cumpra os requisitos específicos exixidos para cada actividade do referido anexo I.
Terceira.-Selección.
Os criterios selectivos que se utilizarán serán os recollidos no anexo I para cada unha das actividades programadas.
En calquera caso, os criterios de selección suxeitaranse ás directrices sinaladas na Resolución do 11 de febreiro de 2004, pola que se fan públicos os criterios de participación nas actividades da EGAP (DOG nº 34, do 18 de febreiro).
As relacións de seleccionados para participar nos cursos publicaranse nos taboleiros de anuncios da EGAP e do Centro de Información Administrativa e Atención ao Cidadán e, se é o caso, nas delegacións provinciais da Consellería da Presidencia e Administración Pública.
Cuarta.-Certificado de asistencia.
Outorgaráselles certificado de asistencia aos alumnos que participen con regularidade nas actividades programadas. É obrigatoria a asistencia e a puntualidade a todas as sesións previstas dos cursos. Toda inasistencia a clase deberá ser xustificada debidamente polo interesado e a falta de asistencia, aínda que sexa xustificada, a máis do 15% das horas lectivas programadas impedirá a expedición das correspondentes certificacións de participación e dará lugar á baixa no curso coa perda de todos os dereitos.
Quinta.-Modificacións.
A EGAP poderá modificar o desenvolvemento das actividades anunciadas co fin de adaptalas ás necesidades da Administración, así como ás distintas continxencias que poidan xurdir.
No suposto de que o número de instancias recibidas sexa inferior ao 50% das prazas convocadas, a EGAP reserva para si o dereito a suspender a realización do curso de que se trate, utilizando para estes efectos os medios de notificación aos interesados previstos na normativa vixente.
Santiago de Compostela, 6 de maio de 2005.
Domingo Bello Janeiro
Director da Escola Galega de Administración
Pública
ANEXO I
Curso: análise dos bens, produtos industriais, produtos alimenticios e servizos, postos a disposición dos consumidores e usuarios no mercado.
1. Obxectivos.
Actualizar os coñecementos sobre a normativa que regula estes produtos e servizos.
2. Destinatarios.
Persoal do Instituto Galego de Consumo con responsabilidades en control de mercado e persoal das oficinas de Información ao Consumidor.
3. Desenvolvemento.
3.1. Duración: 20 horas.
3.2. Lugar: Santiago de Compostela, na sede da Escola Galega de Administración Pública.
3.3. Datas de realización: 20 e 27 de setembro; 4 e 18 de outubro de 2005.
3.4. Horario: de 9.30 a 14.00 h e de 16.00 a 17.30 h.
3.5. Nº de prazas: 35.
4. Contido.
Análise da información facilitada aos consumidores e usuarios sobre os distintos produtos e servizos e análise polo miúdo do grao de protección que a devandita información lles proporciona aos consumidores e usuarios.
Curso: contratación de servizos de telefonía.
1. Obxectivos.
Coñecer e analizar a normativa básica que afecta estes sectores e os problemas dos consumidores e usuarios. Estudar as vías máis axeitadas para a resolución destes conflitos.
2. Destinatarios.
Persoal responsable da información ao consumidor das distintas oficinas de Consumo e persoal de control de mercado.
3. Desenvolvemento.
3.1. Duración: 12 horas.
3.2. Lugar: Santiago de Compostela, na sede da Escola Galega de Administración Pública.
3.3. Datas de realización: 18, 19 e 20 de outubro de 2005.
3.4. Horario: de 16.00 a 20.00 h.
3.5. Nº de prazas: 50.
4. Contido.
Servizos de telefonía, conceptos básicos, contratación. Normativa de aplicación. Tarificación adicional, aspectos máis relevantes. Contratación de servizos. Telefonía móbil, problemas do sector, aspectos máis reclamados. Vías de reclamación. Órganos competentes.